Document ID: 32013R0230

REGOLAMENT TA’ IMPLIMENTAZZJONI TAL-KUMMISSJONI (UE) Nru 230/2013
tal-14 ta’ Marzu 2013
dwar l-irtirar mis-suq ta’ ċerti addittivi tal-għalf li jappartjenu għall-grupp ta’ sustanzi aromatizzanti u palatabbli
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1831/2003 tal-Parlament Ewropew u tal-Kunsill tat-22 ta’ Settembru 2003 fuq l-additivi għall-użu fl-għalf tal-annimali (1), u b’mod partikolari l-Artikolu 10(5) tiegħu,
Billi:
(1)
Ir-Regolament (KE) Nru 1831/2003 jipprovdi għall-awtorizzazzjoni sabiex jintużaw addittivi fl-għalf għall-annimali u għar-raġunijiet u l-proċeduri għall-għoti tat-tali awtorizzazzjoni. L-Artikolu 10 ta’ dak ir-Regolament jipprovdi għall-evalwazzjoni mill-ġdid ta’ addittivi awtorizzati skont id-Direttiva tal-Kunsill 70/524/KEE (2).
(2)
L-addittivi tal-għalf stabbiliti fl-Anness ġew awtorizzati mingħajr limitu ta’ żmien bid-Direttiva 70/524/KEE. Imbagħad, dawk l-addittivi tal-għalf iddaħħlu fir-Reġistru tal-Komunità tal-Addittivi tal-Għalf bħala prodotti eżistenti, skont l-Artikolu 10(1) tar-Regolament (KE) Nru 1831/2003.
(3)
Fir-rigward tal-użu tal-addittivi tal-għalf speċifikati fil-Parti A tal-Anness bħala sustanzi aromatizzanti u palatabbli, ma ġew ippreżentati l-ebda applikazzjonijiet għal awtorizzazzjoni skont l-Artikolu 10(2) tar-Regolament (KE) Nru 1831/2003 qabel id-data ta’ skadenza stipulata f’dik id-dispożizzjoni. Fir-rigward tal-użu ta’ addittivi tal-għalf speċifikati fil-Parti B tal-Anness bħala sustanzi aromatizzanti u palatabbli, ma ġew ippreżentati l-ebda applikazzjonijiet qabel dik id-data ta’ skadenza għal uħud mill-ispeċijiet ta’ annimali jew kategoriji ta’ speċijiet ta’ annimali li għalihom kienu ġew awtorizzati l-addittivi tal-għalf ikkonċernati skont id-Direttiva 70/524/KEE. Madankollu, fir-rigward tal-użu ta’ sakkarina u sakkarina tal-kalċju speċifikati fil-Parti B tal-Anness bħala sustanzi aromatizzanti u palatabbli, ma ġiet ippreżentata l-ebda applikazzjoni qabel dik id-data ta’ skadenza għall-unika kategorija ta’ annimali li għaliha ġew awtorizzati dawk l-addittivi tal-għalf skont id-Direttiva 70/524/KEE.
(4)
Għall-fini ta’ trasparenza, l-addittivi tal-għalf li għalihom ma ġiet ippreżentata l-ebda applikazzjoni għal awtorizzazzjoni fi ħdan il-perjodu speċifikat fl-Artikolu 10(2) tar-Regolament (KE) Nru 1831/2003 ġew elenkati f’parti separata tar-Reġistru tal-Komunità tal-Addittivi tal-Għalf.
(5)
Għaldaqstant, dawk l-addittivi tal-għalf għandhom jiġu rtirati mis-suq f’dak li għandu x’jaqsam mal-użu tagħhom bħala sustanzi aromatizzanti u palatabbli, minbarra għal speċijiet ta’ annimali u kategoriji ta’ speċijiet ta’ annimali li għalihom ġew ippreżentati applikazzjonijiet għal awtorizzazzjoni. Din il-miżura ma xxekkilx l-użu ta’ xi addittivi msemmija hawn fuq skont speċijiet ta’ annimali jew kategoriji ta’ speċijiet ta’ annimali oħrajn jew gruppi funzjonali oħrajn li għalihom jistgħu jitħallew jintużaw.
(6)
Huwa xieraq li jingħata perjodu tranżitorju għall-partijiet interessati li matulu l-ħażniet eżistenti tal-addittivi kkonċernati, it-taħlitiet lesti minn qabel, l-għalf kompost u l-materjali tal-għalf li ġew prodotti b’dawk l-addittivi jistgħu jintużaw kollha, filwaqt li jittieħed f’kunsiderazzjoni kemm idum tajjeb ċertu għalf li fih l-addittivi inkwistjoni.
(7)
L-irtirar mis-suq tal-prodotti elenkati fl-Anness huwa mingħajr ħsara għall-għoti ta’ awtorizzazzjoni li tikkonċerna lilhom jew għall-adozzjoni ta’ miżura li tikkonċerna l-istatus tagħhom skont ir-Regolament (KE) Nru 1831/2003.
(8)
Il-miżuri stipulati f’dan ir-Regolament huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DAN IR-REGOLAMENT:
Artikolu 1
Irtirar
L-addittivi tal-għalf speċifikati fil-Parti A tal-Anness, li jappartjenu għall-grupp “sustanzi aromatizzanti u palatabbli”, għandhom jiġu rtirati mis-suq.
L-addittivi tal-għalf speċifikati fil-Parti B tal-Anness, li jappartjenu għall-grupp “sustanzi aromatizzanti u palatabbli”, għandhom jiġu rtirati mis-suq fir-rigward ta’ ċerti speċijiet ta’ annimali jew kategoriji ta’ speċijiet ta’ annimali kif inhu speċifikat f’dik il-Parti tal-Anness.
Artikolu 2
Miżuri tranżitorji
1. Il-ħażniet eżistenti tal-addittivi tal-għalf stipulati fil-Parti A tal-Anness jistgħu jibqgħu jitqiegħdu fis-suq u jintużaw bħala addittivi tal-għalf li jappartjenu għall-grupp “sustanzi aromatizzanti u palatabbli” sal-10 ta’ April 2014.
2. It-taħlitiet lesti minn qabel prodotti bl-addittivi msemmija fil-paragrafu 1 jistgħu jibqgħu jitqiegħdu fis-suq u jintużaw sa10 ta’ Ottubru 2014.
3. Għalf kompost u materjali tal-għalf prodotti bl-addittivi msemmija fil-paragrafu 1 jew bit-taħlitiet lesti minn qabel imsemmija fil-paragrafu 2 u li ġew tikkettati skont ir-Regolament (KE) Nru 767/2009 sal-10 ta’ April 2015 jistgħu jibqgħu jitqiegħdu fis-suq u jintużaw sakemm jispiċċaw il-ħażniet.
4. Fir-rigward tal-addittivi tal-għalf stipulati fil-Parti B tal-Anness, il-paragrafi 1, 2 u 3 għandhom japplikaw fir-rigward tal-ispeċijiet ta’ annimali jew kategoriji ta’ speċijiet ta’ annimali speċifikati f’dik il-Parti tal-Anness.
Artikolu 3
Dħul fis-seħħ
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, l-14 ta’ Marzu 2013.

Labels: 3
17
6